b'\n_START_ARTICLE_\nLefkada\n_START_PARAGRAPH_\nLefkada (gr\xc5\xa1ko \xce\x9b\xce\xb5\xcf\x85\xce\xba\xce\xac\xce\xb4\xce\xb1, italijansko Santa Maura) je gr\xc5\xa1ki otok, ki spada v skupino Jonskih otokov v Jonskem morju. Skupaj z nekaj manj\xc5\xa1imi sosednimi otoki je otok administrativno vklju\xc4\x8den v prefekturo Lefkada. Najpomembnej\xc5\xa1e in najve\xc4\x8dje mesto je Lefkada, ki le\xc5\xbei na severnem delu otoka. Najbli\xc5\xbeje mednarodno letali\xc5\xa1\xc4\x8de imenovano Aktion National Airport je na celini, v bli\xc5\xbeini mesta Preveza in je oddaljeno pribli\xc5\xbeno eno uro vo\xc5\xbenje od mesta Lefkada.\n_START_SECTION_\nZemljepisni polo\xc5\xbeaj\n_START_PARAGRAPH_\nOtok Lefkada le\xc5\xbei v Jonskem morju, severozahodno od polotoka Peloponez, severno od otoka se nahaja otok Krf, ju\xc5\xbeneje pa otoka Kefalonija in Itaka. Od kopna je lo\xc4\x8den s prelivom, \xc5\xa1irokim pribli\xc5\xbeno 2 km. Preliv je danes premo\xc5\xa1\xc4\x8den z mostom. Lefkada je prete\xc5\xbeno kamnita in hribovita z nekaj manj\xc5\xa1imi plodnimi dolinami. V teh dolinah vzgajajo oljke, vinsko trto, agrume, sadje in zelenjavo._NEWLINE_Lefkada prvotno ni bila otok, ampak je bila s svojo severno konico povezan z gr\xc5\xa1ko celino. Vendar so \xc5\xbee v 7. stoletju pred na\xc5\xa1im \xc5\xa1tetjem otok lo\xc4\x8dili od celine. Korint\xc4\x8dani, ki so okoli leta 640 pr. n. \xc5\xa1t. ustanovili prva naselja, so tako v zavetju otoka lahko pluli ob celini. Vse do danes je vodna pot globoka samo 5 m._NEWLINE_Otok meri od severa proti jugu 35 km in 15 km od vzhoda proti zahodu. Obsega povr\xc5\xa1ino 336 km\xc2\xb2. Najvi\xc5\xa1ji vrh otoka je imenovan Stavrota in meri 1158 m. Le\xc5\xbei v osrednjem delu otoka. Na vzhodni obali otoka so manj\xc5\xa1a naselja, letovi\xc5\xa1\xc4\x8da Ligia, Nikiana in Perigiali. Vsa naselja so severno od najve\xc4\x8djega naselja in letovi\xc5\xa1\xc4\x8da na vzhodni obali Nidri. To je podro\xc4\x8dje iz katerega je mo\xc4\x8d videti otok Skorpios, ki je bil nekdaj v lasti Aristotela Onassisa, danes pa je v lasti ruske dru\xc5\xbeine Ribolovlev. Mo\xc5\xbeno je videti tudi  otok Meganisi ter druge manj\xc5\xa1e otoke in obalo celinske Gr\xc4\x8dije. Od tu je mo\xc5\xbeen tudi prevoz s trajekti na otoke Kefalonijo, Itako in Meganisi._NEWLINE_Na jugu otoka je letovi\xc5\xa1\xc4\x8de Vasiliki, osrednje sredi\xc5\xa1\xc4\x8de za srfanje na otoku. Vasiliki je s trajekti povezan s Kefalonijo in Itako. Osrednja obalna cesta povezuje Vasiliki z letovi\xc5\xa1\xc4\x8dem Nidri (20 km) in glavnim mestom Lefkada. Speljana je skozi vasi, zaklju\xc4\x8dena pa je tudi izgradnja obvoznice, ki povezuje naselja na zahodni obali otoka._NEWLINE_Na jugu otoka je Rt Lefkada, kjer je gr\xc5\xa1ka pesnica Sapfo sko\xc4\x8dila v  smrt iz 30 m visoke pe\xc4\x8dine.\n_START_SECTION_\nMesto Lefkada\n_START_PARAGRAPH_\nGlavno mesto otoka je mesto Lefkada, ki le\xc5\xbei na severovzhodu otoka, na podro\xc4\x8dju, kjer se otok stika s celino. V mestu \xc5\xbeivi 10.875 prebivalcev (leta 2001). Mestece, obdano s plitvinami in lagunami je zanimivo kot \xc5\xbeivahno sredi\xc5\xa1\xc4\x8de, kot letovi\xc5\xa1ki kraj pa je manj primerno. Anti\xc4\x8dna naselbina je le\xc5\xbeala 2 km ju\xc5\xbeneje od sedanjega mesta. Na vhodu v mesto stoji trdnjava Santa Maura, gr\xc5\xa1ko Agia Mavra. Trdnjava je slu\xc5\xbeila varovanju mesta, hkrati pa je bila tudi sede\xc5\xbe bene\xc5\xa1kih upraviteljev de\xc5\xbeele._NEWLINE_Ozke, zavite ulice mesta naredijo na obiskovalca vtis zasanjanosti mesta. Vse ulice vodijo proti sredi\xc5\xa1\xc4\x8du mesta. Na manj\xc5\xa1ih trgih stojijo za Gr\xc4\x8dijo netipi\xc4\x8dne cerkve, ne kupolaste cerkve, temve\xc4\x8d majhne stavbe z glavno ladjo in lo\xc4\x8denim zvonikom. Pri gradnji zvonikov so uporabljali tudi kovinske elemente, ker so se kamniti zvoniki ob pogostih potresih radi poru\xc5\xa1ili. Ve\xc4\x8dino cerkva so poslikali mojstri kretske in bene\xc5\xa1ke \xc5\xa1ole. Najbolj znana je cerkev  sv. Spiridona iz 17. stoletja v sredi\xc5\xa1\xc4\x8du mesta. Ve\xc4\x8d cerkva je v zasebni lasti._NEWLINE_Pred mostom, ki otok povezuje s celino stoji ve\xc4\x8d hotelov, pred njimi pa mestni park z doprsnimi spomeniki na otoku rojenih literatov (Aristoteles Valaoritis, Angelos Sikelianos in Lefkadio Hearn).\n_START_SECTION_\nMeganisi\n_START_PARAGRAPH_\nMeganisi je oto\xc4\x8dek v bli\xc5\xbeini Lefkade, ki je tudi ohranil administrativni status samostojne ob\xc4\x8dine. Na otoku se je ohranil kme\xc4\x8dki na\xc4\x8din \xc5\xbeivljenja. Temu primerno je tudi ohranjanje tradicionalnosti od prej\xc5\xa1njih rodov. Osnovna izdelka, ki ju pridelujejo na otoku sta olj\xc4\x8dno olje in vino, zato je mo\xc5\xbeno na pobo\xc4\x8djih opaziti nasade vinske trte in olj\xc4\x8dne nasade. Pomembnej\xc5\xa1a dejavnost na otoku je tudi turizem. Prometno je povezan prek vasice Vati z naseljem Nidri na Lefkadi. Sosednji otok Scorpios pa je v zasebni lasti ruske dru\xc5\xbeine Ribolovlev. Pred tem je bil oto\xc4\x8dek v lasti dru\xc5\xbeine Onassis._NEWLINE_Na otoku je ve\xc4\x8d zanimivih jam. Ena  med njimi, imenovana Papanikolis, je dobila ime po podmornici, ki je tam na\xc5\xa1la zato\xc4\x8di\xc5\xa1\xc4\x8de med drugo svetovno vojno.\n_START_SECTION_\nAnti\xc4\x8dni \xc4\x8das\n_START_PARAGRAPH_\nMit o samomoru Sapfo na rtu Lefkada je povezan z drugimi miti. Ti miti povezujejo otok z gr\xc5\xa1ko boginjo ljubezni Afrodito, in z Odisejem, junakom Homerjeve Odiseje. Nem\xc5\xa1kemu arheologu Wilhelmu D\xc3\xb6rpfeldu, ki je vodil izkopavanja na razli\xc4\x8dnih lokacijah na otoku Lefkada, je uspelo prikazati, da je Lefkada verjetna Homerjeva Itaka in da se je Odisejeva pala\xc4\x8da nahajala zahodno od naselja Nidri na ju\xc5\xbeni obali Lefkade . Obstajajo mnenja, predvsem s strani lokalni turisti\xc4\x8dnih delavcev, da ve\xc4\x8d to\xc4\x8dk  ka\xc5\xbee na Lefkado kot mo\xc5\xbeen model za Homerjevo Itako. Najpomembnej\xc5\xa1a od teh to\xc4\x8dk je, da Homer opisuje Itako kot otok, ki je dosegljiv pe\xc5\xa1, kar je veljalo za Lefkado. Dejansko je bila Lefkada v preteklosti povezana  s kopnom z ozkim nasipom. Po Strabonu (gr\xc5\xa1kem geografu, filozofu in zgodovinarju, 63 pr. n. \xc5\xa1t. do 24) je bila obala Akarnanije imenovana Leucas v predhodnih \xc4\x8dasih. Anti\xc4\x8dni viri imenujejo Leucas kot  Korintsko kolonijo.  Med Pelopone\xc5\xa1ko vojno se je Leucas  pridru\xc5\xbeila Spartanski konfederaciji.\n_START_SECTION_\nSrednji vek\n_START_PARAGRAPH_\nLefkada je bila do leta 1295 del Epirskega despotata (Epirske kne\xc5\xbeevine), ko je pre\xc5\xa1la v last od zadnjega despota Nikephorosa I do njegovega zeta Johna Orsinija. Trdnjavo Santa Maura, po kateri tudi poimenujejo otok Lefkada, je bila prvi\xc4\x8d zgrajena v za\xc4\x8detku 14. stoletja. Posest gradu je bila klju\xc4\x8dnega pomena za gospodarsko rast otoka. Dru\xc5\xbeina Orsini izgubi Lefkado leta 1331, ko preide v last An\xc5\xbeujcev. Leta 1343 Walter VI, grof Briennski in vojvoda atenski prenese lastni\xc5\xa1tvo na Bene\xc4\x8dana Graziana Giorgia. Med leti 1343 in 1348, v \xc4\x8dasu napadov srbskega vladarja Stefana Du\xc5\xa1ana na Albanijo, Epir in Tesalonijo je oblast nad Lefkado pre\xc5\xa1la v njegove roke, razen Vonice in Santa Maure. Leta 1362 Leonardo I Toco osvoji celotno Lefkado in dru\xc5\xbeina Toco zadr\xc5\xbei Lefkado do leta 1479, ko jo osvojijo Turki. _NEWLINE_Turki so gospodovali nad otokom v parih obdobjih, tako med leti 1479 in 1502 ter od 1504 do 1684. Med leti 1715 in 1716 je otok ponovno bil kratek \xc4\x8das pod Turki. Tako je bil to edini med Jonskimi otoki, ki so ga obvladovali Turki. V prvem obdobju tur\xc5\xa1ke oblasti so obnovili grad Santa Maura, ki ima od tega \xc4\x8dasa tudi pridih otomanstva. _NEWLINE_Bene\xc4\x8dani so imeli oblast nad Lefkado med tur\xc5\xa1ko-bene\xc4\x8danskimi vojnami med leti 1500 in 1503, ko so z dolo\xc4\x8dili mirovnega sporazuma vrnili otok Turkom. Leta 1684 Bene\xc4\x8dani  po 16-dnevnem obleganju osvojijo otok in zadr\xc5\xbeijo oblast na otoku do leta 1715, ko so si Turki leta 1715 povrnili otok pod svojo oblast. Ta je trajala eno leto, do leta 1716, ko ponovno preide pod oblast Bene\xc4\x8danov. Ti so oblast zadr\xc5\xbeali do leta 1797. Bene\xc4\x8dani so intenzivno preurejali trdnjavo Santa Maura v zgodnjem 18. stoletju, pozneje v 19. stoletju so dolo\xc4\x8dene spremembe na trdnjavi opravili tudi Britanci.\n_START_SECTION_\nZgodnji Novi vek\n_START_PARAGRAPH_\nMed leti 1800 in 1807 je bila ustanovljena Republika sedmih otokov pod protektoratom Rusije in dejansko upravo Otomanskega cesarstva. V tvorbo so bili vklju\xc4\x8deni Jonski otoki in tvorba je bila neke vrsta naslednica francoskega departmaja Gr\xc4\x8dija. V vojsko Ruskega carstva so rekrutirali doma\xc4\x8dine iz otokov, prete\xc5\xbeno iz Lefkade. Med njima sta bila poveljnika Anastasios Tselios in Apostolos Levendakis. Slednji je \xc5\xbee leta 1802 organiziral enoto 60 borcev z Lefkade v podporo Rusom._NEWLINE_Pozneje med leti 1815 in 1864  je bila Lefkada pod britansko oblastjo v obliki protektorata imenovanega Zdru\xc5\xbeene dr\xc5\xbeave Jonskih otokov, nato je bila leta 1864 skupaj z ostalimi Jonskimi otoki vklju\xc4\x8dena v Kraljevino Gr\xc4\x8dijo.\n_START_SECTION_\nGospodarstvo\n_START_PARAGRAPH_\nV hriboviti notranjosti otoka so se vasi v glavnem ohranile, na obali pa so lepe pla\xc5\xbee. Te so povzro\xc4\x8dile razvoj turizma, danes prete\xc5\xbene gospodarske dejavnosti na otoku. Na severu je otok ravninski, doma\xc4\x8dini pa se v glavnem ukvarjajo z ribogojstvom.\n_START_SECTION_\nKultura\n_START_PARAGRAPH_\nNa Lefkadi so odkrili ostanke \xc5\xbee iz mikenskih \xc4\x8dasov, ki so shranjeni v Arheolo\xc5\xa1kem muzeju. V muzeju so razstavljene tudi fotografije D\xc3\xb6rpfeldovih izkopavanj v okolici Nidrija._NEWLINE_Bizantinski muzej hrani ikone s sedmih Jonskih otokov, prve natisnjene knjige in primere naivne cerkvene umetnosti._NEWLINE_V manj\xc5\xa1em Folklornem muzeju so dokumentirane \xc5\xa1ege in navade oto\xc4\x8danov ter \xc5\xbeivljenjske navade prebivalstva._NEWLINE_Fonografski muzej se je razvil iz zasebne zbirke in v njem so razstavljeni stari gramofoni, gramofonske plo\xc5\xa1\xc4\x8de._NEWLINE_Nad mestom Lefkada stoji samostan Moni Faneromenis, ki je bil ustanovljen v 17. stoletju, dana\xc5\xa1nja zgradba pa je iz 19. stoletja. V samostanu je tudi manj\xc5\xa1i pomorski muzej. Tudi tamka\xc5\xa1nja ikona Panagije (Marije) je iz 19. stoletja.\n_START_SECTION_\nLefkadio Hearn zgodovinski center\n_START_PARAGRAPH_\nGr\xc5\xa1ko japonski pisatelj Patrick Lefkadio Hearn (1850-1904) je bil rojen v mestu Lefkada. Po o\xc4\x8detu je bil irskega rodu in po materi gr\xc5\xa1kega. Ime je dobil po rojstnem kraju, najbolj pa je znan po zbirki japonskih legend in mitov, ter po opisih ameri\xc5\xa1kega mesta New Orleans, kjer je \xc5\xbeivel deset let. Leta 1890 se je preselil na Japonsko, kjer so ga poznali pod imenom Koizumi Yakumo. V Tokiu je leta 1904 tudi umrl._NEWLINE_Po njem so imenovali tudi osrednji muzej na otoku, ki so ga odprli 4. julija 2014. Center vsebuje zgodnje izdaje, redke knjige in japonske zbirke last Lefkadia Hearna. Obiskovalci se lahko s pomo\xc4\x8djo fotografij, besedil in razstavnih predmetov, seznanijo ne samo o pomembnej\xc5\xa1ih dogodkih iz \xc5\xbeivljenja Lefkadija Hearna, ampak tudi o evropskih civilizacijah, Ameriki in  Japonski poznega 18. stoletja in zgodnjega 19. stoletja.  Predstavljena so njegova predavanja, pisanja, literarna dela in povesti. Japonske ob\xc4\x8dine Kumamoto, Matsue, Shinjuku, Yaizu, univerza Toyama, dru\xc5\xbeina Koizumi  in druge osebnosti iz Japonske in  Gr\xc4\x8dije so prispevala k vzpostavitvi Lafcadio Hearna zgodovinskega centra._NEWLINE_Prvi sodobnej\xc5\xa1i opis otoka je naredil nadvojvoda Ludvig Salvator (Erzherzog Ludwig Salvator).\n_START_SECTION_\nPrebivalstvo\n_START_PARAGRAPH_\nOto\xc5\xa1ko prebivalstvo tvorijo prete\xc5\xbeno Grki, v poletnih mesecih pa je na otoku prisotno veliko \xc5\xa1tevilo turistov, predvsem tujih.\n_START_SECTION_\n\xc5\xa0port\n_START_PARAGRAPH_\nNogometni klub Sapho so ustanovili \xc5\xa1tudentje leta 1925, leta 1927 pa je bil ustanovljen \xc5\xa1e danes delujo\xc4\x8di nogometni klub Tilikratis, ki je tekmoval tudi v tretji gr\xc5\xa1ki ligi. V mestu Lefkada delujeta tudi mo\xc5\xa1ki in \xc5\xbeenski ko\xc5\xa1arka\xc5\xa1ki klub.'